Diari Oficial de la Generalitat Valenciana


Sumari del DOGV 3747, del 11-05-2000 (2000/3016)

ACORD de 29 de febrer de 2000, de la Comissió Territorial d'Urbanisme de Castelló, que fa referència a les modificacions puntuals número 8 i número12 del Pla General de Burriana.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   3747

Data del DOGV
:   11-05-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/3016


Data del document
:   29-02-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Borriana
    * pla d'urbanisme

ACORD de 29 de febrer de 2000, de la Comissió Territorial d'Urbanisme de Castelló, que fa referència a les modificacions puntuals número 8 i número12 del Pla General de Burriana. [2000/M3016]
  
Vist l'expedient que fa referència a les modificacions puntuals número 8 i número 12 del Pla General, i de conformitat amb els següents
  
Antecedents
  
Primer
  
El ple de l'Ajuntament de Burriana, en la sessió de 4 de març de 1999, va acordar exposar al públic la modificació puntual número 8 del Pla General, la qual cosa es va portar a terme per mitjà dels anuncis publicats en el periòdic Levante de Castelló, de 23 de març de 1999, i en el Diari Oficial de la Generalitat Valenciana, de 23 d'abril de 1999. Durant el període d'informació al públic no es van presentar al·legacions.
  
A la vegada, el ple de l'Ajuntament de Burriana, en la sessió de 3 de juny de 1999, va acordar sotmetre a informació al públic la modificació puntual número 12 del Pla General, la qual cosa es va portar a terme per mitjà dels anuncis publicats en el periòdic Levante de Castelló, de 30 de juliol de 1999, i en el Diari Oficial de la Generalitat Valenciana, de 30 de juliol de 1999. Durant el període d'informació al públic es van presentar tres al·legacions.
  
Finalment, el ple de l'ajuntament, en la sessió de 3 de desembre de 1999, va aprovar provisionalment de manera simultània les modificacions puntuals 8 i 12 del pla general, després de la qual cosa els expedients van ser tramesos al Servei Territorial d'Urbanisme de Castelló, per a l'aprovació definitiva, el 20 de gener de 2000.
  
Segon
  
Els projectes de modificació números 8 i 12 del Pla General de Burriana estan formats per memòria i plànols.
  
Tercer
  
Es tramiten simultàniament les modificacions puntuals números 8 i 12 del Pla General de Burriana.
  
A. Modificació puntual número 8 del Pla General.
  
L'objecte de la modificació és incrementar el nombre d'alçades permeses (de 3 a 5) en una parcel·la (de 121 m² de superfície) ubicada en l'illa situada entre els carrers de Ronda de la Panderola, Manuel Becerra, Calderón de la Barca i Sant Andreu, qualificada d'EDC (residencial edificació tancada) del sòl urbà de Burriana.
  
La memòria indica que l'alçada de tres plantes per a l'esmentada parcel·la és un error gràfic del pla. En el pla vigent que es corrigeix en aquella illa se succeeixen tres trams amb diferent alçada: un de 4 metres de longitud i 5 plantes d'alçada; altre de 8,9 m i 3 plantes; i un tercer de 9,20 m i 4 plantes. Segons l'ajuntament «el front de façana (...) trencat com a conseqüència de l'aplicació del pla general no guarda la coherència que cal amb la resta de façanes de les tres illes adjacents, ja que no n'hi ha en cap trams amb 3 alçades». D'altra banda, «el canvi d'alçada en l'esmentat front de façana, tal com es reflecteix en la documentació gràfica, no es realitza en el límit entre dues parcel·les, sinó que divideix una mateixa parcel·la». De tot això la memòria conclou que ha existit un error gràfic (3 el lloc de 5) en la documentació gràfica del pla.
  
Aquesta modificació comporta un increment d'edificabilitat de 281,03 m² de sostre residencial.
  
B. Modificació puntual número 12 del pla general.
  
L'objecte del projecte és introduir determinades modificacions en l'ordenació prevista pel Pla General de Burriana. En concret, les alteracions són les següents:
  
a. Alteracions en l'àmbit de la nova unitat d'execució (discontinua) UE-B-7\*.
  
Amb la finalitat de fer viable l'obtenció dels terrenys d'un tram del sòl de la ronda urbana sud de Burriana s'introdueixen determinades alteracions en l'àmbit de l'anterior unitat d'execució B-7. L'ordenació vigent per a aquesta unitat es desglossa en el següent quadre:
  
Superfície computable 25.503 m²
  
Coeficient edificabilitat 0,42 m²t/m²s
  
Edificabilitat total 10.711 m²t
  
Edificabilitat residencial plurifamiliar 4.365 m²t
  
Edificabilitat residencial unifamiliar 6.346 m²t
  
Vials 10.932 m²
  
Zona verda 800 m²
  
Amb la modificació s'amplia l'àmbit de la unitat d'execució, amb la incorporació d'una zona exterior i alhora es modifica la qualificació d'una part dels terrenys, que passen d'unifamiliar aïllat a edificació oberta. Així, la nova unitat d'execució presenta el següent resum:
  
Superfície total 48.399 m²
  
Camí de la Cossa 598 m²
  
Superfície computable 47.801 m²
  
Coeficient edificabilitat 0,75 m²t/m²s
  
Edificabilitat total 35.865 m²t
  
Abans de la modificació de l'aprofitament previst pel pla (sumades la unitat i el terreny exterior que ara s'inclou) era de 20.064 m²t. Amb la modificació l'edificabilitat total passa a ser de 35.865 m²t.
  
Com a compensació de l'increment d'edificabilitat la modificació proposa l'increment de sòl dotacional que es produeix en les altres dues modificacions que s'incorporen en el projecte.
  
b. Ampliació d'un centre escolar
  
La modificació proposa augmentar el sòl dotacional educatiu per a possibilitar l'ampliació del Col·legi Públic José Iturbi, ampliació necessària segons l'informe de la Direcció General de Règim Econòmic de la Conselleria de Cultura, Educació i Ciència.
  
Amb aquesta finalitat s'incorpora al sòl del col·legi una superfície de 5.376 m² de sòl que, malgrat la qualificació de dotacional, manté la classificació de sòl no urbanitzable. D'altra banda, atés que la part del solar existent més estreta no és idònia per a l'ús dotacional escolar, es reordena la seua superfície amb la del magatzem municipal adjacent.
  
c. Qualificació com a servei públic de finca urbana
  
Es qualifica de sòl dotacional servei públic una parcel·la anomenada comunament terrassa Payá, parcel·la la superfície total de la qual és de 2.856 m². Aquesta parcel·la es destinarà a usos públics d'interés social (aparcament públic, equipament cultural,...).
  
Quart
  
En relació amb la modificació número 8 del Pla General va ser emés un informe previ pel subsecretari d'Urbanisme i Ordenació Territorial el 23 d'abril de 1999.
  
En relació amb la modificació número 12 va ser emés un informe previ pel subsecretari d'Urbanisme i Ordenació Territorial el 14 de juliol de 1999.
  
Fonaments de dret
  
Primer
  
La tramitació de les dues modificacions del Pla General de Burriana ha sigut correcta, d'acord amb el que estableix l'article 38 i concordants de la Llei 6/1994, de 15 de novembre, Reguladora de l'Activitat Urbanística (d'ara endavant LRAU).
  
Segon
  
La documentació està completa, als efectes del que estableix l'article 27 de la LRAU.
  
Tercer
  
La modificació que s'examina suposa la introducció d'alteracions en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic (sentències de 20 de gener de 1992 R.A.715 i de 17 de març de 1992 R.A. 3283), tenint en aquests casos l'administració àmplia llibertat per a elegir, entre les alternatives possibles, la forma en la qual el territori ha de quedar ordenat (sentència de 2 de gener de 1992 R.A. 698). Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals (sentència de 17 de juliol de 1991 R.A. 6342), per la qual cosa, quan d'aquestes determinacions es tracte, aquella discrecionalitat ha de ser actuació de l'ajuntament, des de la representació que li confereix la seua legitimació democràtica.
  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
Quart
  
S'ha de verificar si la modificació compleix el que estableix l'article 55.3 de la LRAU, segons el qual «qualsevol alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà d'establir les mesures compensatòries que calguen per a mantenir la proporció i qualitat de les dotacions públiques previstes respecte de l'aprofitament, sense augmentar aquest en detriment de la millor realització possible dels estàndards de l'ordenació». Aquest precepte legal el desplega l'article 17 de l'annex del RPCV que regula els estàndards aplicables a les modificacions de planejament. En concret, l'apartat tercer de l'article 17 de l'annex del RPCV estableix que «quan ni l'antiga ordenació (a) ni la nova (n) compleix aquests estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa.»
  
En el cas de què tractem, la documentació tramesa justifica la dificultat de procedir al càlcul dels índexs d'edificabilitat i de sòl dotacional a què fa referència l'article 17 de l'annex del RPCV, atés que l'àrea virtual que caldria delimitar, ja que es tracta de diferents alteracions dins del nucli de la població, abastaria pràcticament tot el sòl urbà de la població. Per això, planteja altra forma de demostrar que es compleix el que disposa en l'article 55.3 de la LRAU i en l'annex del RPCV. Així, en l'informe complementari elaborat el 21 de octubre de 1999 se senyala el següent:
  
«Davant de l'artificiositat de calcular l'índex dotacional i edificatori existent en la totalitat del sòl urbà de Burriana, és lògic considerar que els increments d'aprofitament lucratiu que la modificació genere garantisquen l'acompanyament del màxim percentatge de reserva de sòl possible legalment, que no és un altre que el que expressa l'article 22 de la LRAU. Amb això sempre anirem de part de la seguretat, atés que difícilment podria existir un sòl urbà que complisca aquests estàndards ?ideals- per als nous sòls urbanitzables».
  
Per tant, el que es fa es justificar que la nova edificabilitat residencial que es crea genera una reserva de sòl amb destinació dotacional pública, sense comptar viari, superior als 35 metres quadrats per cada 100 de sostre potencialment edificable (article 22.1.B de la LRAU).
  
Els increments d'edificabilitat que suposen les modificacions núm. 8 i 12 del Pla General de Burriana són els següents:
  
Modificació número 8 281,03 m² sostre
  
Modificació número 12 (apartat a) 15.800,32 m² sostre
  
Total increment 16.081,35m² sostre
  
La reserva de sòl dotacional exigible seria de 16.081,35 m²t x 0,35 = 5.628,47 m². El sòl dotacional creat amb les modificacions és de 8.232.87 m², per la qual cosa cal concloure que es compleix el que estableix en l'article 55.3 de la LRAU i 17 de l'annex del RPCV.
  
Cinqué
  
Tot el conjunt de modificacions incorporades en els projectes números 8 i 12 del Pla General de Burriana apareixen plenament justificats en criteris de racionalitat i aquestes són conformes a la LRAU i a la resta de legislació aplicable. És de destacar que han sigut esmenades les observacions que s'efectuaren en els informes previs de la conselleria de 23 d'abril i 14 de juliol de 1999. Les al·legacions formulades en la fase d'informació al públic han sigut adequadament contestades per l'ajuntament i, en conclusió, cal aprovar definitivament les modificacions puntuals números 8 i 12 del Pla General de Burriana.
  
Sisé
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, tindrà directament l'efecte de resolució executòria.
  
En virtut de tot el que antecedeix, la Comissió Territorial d'Urbanisme de Castelló acorda:
  
Aprovar definitivament les modificacions puntuals números 8 i 12 del Pla General de Burriana.
  
Contra aquest acord, que no exhaureix la via administrativa, es podrà interposar un recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 29 de febrer de 2000.- El secretari de la Comissió Territorial d'Urbanisme: Fernando Renau Faubell.